Diari Oficial de la Generalitat Valenciana


Sumari del DOGV 2187, del 18-01-1994 (1994/830275)

ORDRE de 20 de desembre de 1993, de la Conselleria d'Obres Públiques, Urbanisme i Transports, que aprova les bases que han de regir en la concessió d'assistència i d'ajuda econòmica a municipis de la provincià de Castelló que tinguen un projecte de delimitació de sol urba perque arriben a disposar de normes subsidiàries municipals de planejament.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1993/12/20/(2)/dof/vci/html**

### Dades del document

Número de DOGV
:   2187

Data del DOGV
:   18-01-1994

Secció del DOGV
:   DISPOSICIONS GENERALS

Número del document
:   1994/830275


Data del document
:   20-12-1993

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

ORDRE de 20 de desembre de 1993, de la Conselleria d'Obres Públiques, Urbanisme i Transports, que aprova les bases que han de regir en la concessió d'assistència i d'ajuda econòmica a municipis de la província de Castelló que tinguen un projecte de delimitació de sòl urbà perquè arriben a disposar de normes subsidiàries municipals de planejament. [94/0045]  
La Conselleria d'Obres Públiques, Urbanisme i Transports, conscient de les dificultats que per a alguns municipis de la província de Castelló té la redacció de les normes subsidiàries de planejament, ha considerat oportuna la formalització d'un conveni de col·laboració entre la Generalitat Valenciana, la Diputació Provincial de Castelló i el Col·legi Oficial d'Arquitectes, l'objectiu del qual és l'establiment d'un marc comú d'actuacions per a la prestació d'assistència tècnica i ajuda econòmica a aquells municipis que actualment tenen un projecte de delimitació de sòl urbà.  
Aquest conveni, el text del qual figura com a annex d'aquesta ordre, es va subscriure el passat dia 16 de desembre i preveu la concessió de subvencions a càrrec dels pressupostos de la Generalitat Valenciana per un import total de cinc milions de pessetes, aportació que juntament amb la que realitze la Diputació Provincial de Castelló contribuirà a finançar el cost de la redacció de les normes subsidiàries esmentades.  
D'acord amb el que disposa l'article 46 del text refós de la Llei d'Hisenda Pública, les transferències de capital que s'han de concedir a càrrec dels pressupostos de la Generalitat Valenciana que no hi tinguen assignació nominativa ho seran d'acord amb els criteris de publicitat, concurrència i objectivitat.  
Per tot això, fent ús de les facultats que em confereix l'article 35 de la Llei 5/1983, de 30 de desembre, del Govern Valencià,  
ORDENE   
Primer  
Constitueix la finalitat d'aquesta ordre regular la concessió d'ajuda econòmica i assistència tècnica per part de la Conselleria d'Obres Públiques, Urbanisme i Transports i la Diputació Provincial de Castelló, amb la col·laboració del Col·legi Oficial d'Arquitectes de la demarcació de Castelló, perquè els municipis de la província de Castelló que a hores d'ara tenen un projecte de delimitació de sòl urbà puguen arribar a disposar de normes subsidiàries municipals de planejament, d'acord amb les bases que s'estableixen en el conveni subscrit que s'adjunta a aquesta ordre.  
Segon  
Les ajudes econòmiques que convoca aquesta ordre es finançaran a càrrec del programa 432.10, «Ordenació del territori i urbanisme», línia de subvenció 002/003, i concepte pressupostari 741.10, «Transferències a ajuntaments».  
Tercer  
L'import global màxim d'aquestes ajudes ascendirà als cinc milions de pessetes (5.000.000 PTA), per a l'exercici de 1993, per part de la Direcció General d'Urbanisme i Ordenació Territorial de la Conselleria d'Obres Públiques, Urbanisme i Transports i als cinc milions de pessetes (5.000.000 PTA) per part de la diputació, a càrrec del seu pressupost.  
Aquests imports màxims seran prorratejats en dues parts iguals de cinc-centes mil pessetes (500.000 PTA) cadascuna entre les aportacions de la Direcció General d'Urbanisme i Ordenació Territorial i de la diputació provincial per a cada un dels ajuntaments que després d'haver demanat l'adhesió al conveni se seleccionen pel procediment que s'hi estableix. Aniran a compte de cada un dels ajuntaments unes altres cinc-centes mil pessetes (500.000 PTA), ja que els treballs s'avaluen en un milió cinc-centes mil pessetes (1.500.00 PTA).  
Quart  
Els ajuntaments que demanen l'adhesió hauran de complir aquests requisits:  
Que, pertanyent a la província de Castelló, es troben en algun dels casos a què es refereix el punt segon del conveni, als apartats a) i b); caldrà acreditar-ho mitjançant un informe del tècnic municipal en matèria d'urbanisme sobre el qual emetrà una certificació el secretari de la corporació.  
Aquesta certificació s'unirà a la resta de la documentació que s'assenyala en el punt segon del conveni.  
Cinquè  
El termini i la forma per a justificar els ajuntaments seleccionats el compliment de la finalitat per a la qual se'ls concedeixen les ajudes es determinarà segons el procediment que s'estableix en el punt 8 del conveni subscrit entre la Conselleria d'Obres Públiques, Urbanisme i Transports i la Diputació de Castelló, amb la col·laboració del Col·legi Oficial d'Arquitectes de la demarcació de Castelló. El termini d'execució és el que s'assenyala al punt segon, etapes de realització, de l'annex I del conveni.  
Sisè  
Les mesures de garantia a favor dels interessos públics es determinen en el punt 9 i especialment en el 10 del conveni que s'adjunta a aquesta ordre.  
Setè  
El termini per a sol·licitar acollir-se a les assistències i ajudes convocades per aquesta ordre i per a adherir-se al conveni annex serà de quinze dies a partir de la publicació d'aquesta ordre, d'acord amb el que estableix el punt segon del conveni.  
Vuitè  
La forma de concedir las ajudes, després del procediment establert en el punt segon del conveni s'estableix en els paràgrafs finals del mateix punt.  
DISPOSICIóN FINAL  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Aquesta ordre posa fi a la via administrativa, segons el que preveu l'article 109 c) de la Llei 30/1992, de 26 de novembre, que haurà de ser comunicat prèviament al Conseller d'Educació i Ciència, tal com ho exigeix l'article 110.3 de la Llei 30/1992. El recurs contenciós administratiu s'haurà d'interposar davant el Tribunal Superior de Justícia de la Comunitat Valenciana en el termini de dos mesos comptadors a partir de la publicació de l'ordre en el Diari Oficial de la Generalitat Valenciana.  
València, 20 de desembre de 1993  
El Conseller d'Obres Públiques, Urbanisme i Transports,  
EUGENIO BURRIEL DE ORUETA  
Conveni entre la Conselleria d'Obres Públiques, Urbanisme i Transports, la Diputació Provincial de Castelló i el Col·legi d'Arquitectes -demarcació de Castelló-, per a subvencionar municipis a l'efecte del canvi de PDSU (projectes de delimitació de sòl urbà) a normes subsidiàries de planejament  
Castelló, 16 de desembre de 1993  
Reunits  
El Sr. Eugenio Burriel de Orueta, Conseller d'Obres Públiques, Urbanisme i Transports, fent ús de les facultats que li atribueix la Llei 5/1983, de 30 de desembre, de Govern Valencià i facultat expressament per a aquest acte mitjançant acord del Govern Valencià de 17 d'agost de 1993.  
El Sr. Francisco Solsona Garbí, President de la Diputació Provincial de Castelló, en nom i representació d'aquesta i facultat segons l'acord adoptat pel ple en la sessió de 20 de maig de 1993.  
El Sr. Juan Antonio Martínez García, degà, i el Sr. Juan Vicente Vernia Dosdá, president, en representació del Col·legi Oficial d'Arquitectes de la Comunitat Valenciana i facultats per la Comissió Permanent, en la sessió de 8 de juny de 1993.  
Exposen  
La Direcció General d'Urbanisme i Ordenació Territorial de la Conselleria d'Obres Públiques, Urbanisme i Transports estima convenient la realització dels treballs necessaris perquè determinats municipis de la província de Castelló que actualment tenen un Projecte de Delimitació de Sòl Urbà arriben a disposar de normes subsidiàries municipals de planejament.  
Aquesta conveniència s'accentua amb l'aprovació de la Llei 4/1992, de 5 de juny, de la Generalitat Valenciana, sobre el Sòl No Urbanitzable, que obliga a definir en els instruments de planejament les àrees de sòl especialment protegit.  
D'altra banda, som conscients que per a molts d'aquests ajuntaments és pràcticament impossible atendre el cost econòmic que implica la redacció d'unes normes subsidiàries.  
Per a obviar a aquesta dificultat, d'una banda, es considera adequada una política de col·laboració i concertació interadministrativa de la Generalitat Valenciana i de la diputació provincial amb els ajuntaments respectius per a atendre el cost de redacció de les normes subsidiàries i, d'altra banda, sembla convenient sol·licitar al Col·legi Oficial d'Arquitectes de la Comunitat Valenciana, demarcacions territorials d'aquest, la preselecció dels arquitectes que s'encarreguen en cada cas de la realització dels treballs corresponents i la predeterminació dels honoraris, amb la idea que bona part dels estudis i documents es proporcionaran als redactors de les normes, per la qual cosa els honoraris no han de ser els corresponents a la realització de la totalitat dels treballs.  
Sobre aquestes premisses els qui intervenen, amb la representació respectiva que tenen,  
Convenen  
1r. És objecte d'aquest conveni la prestació d'assistència tècnica i ajuda econòmica a determinats municipis de la província de Castelló que actualment tenen un Projecte de Delimitació de Sòl Urbà perquè arriben a disposar de Normes Subsidiàries Municipals de Planejament, amb l'ajuda econòmica de la Direcció General d'Urbanisme i Ordenació Territorial de la Conselleria d'Obres Públiques, Urbanisme i Transports i la Diputació Provincial de Castelló, amb la col·laboració del Col·legi Oficial d'Arquitectes, demarcació territorial de Castelló.  
Igualment, la Direcció General d'Urbanisme i la Diputació de Castelló aportaran la documentació cartogràfica, informàtica i territorial que tinguen en el seu sistema d'informació territorial que s'indica en l'annex 2.  
A més, tenint en compte les disponibilitats pressupostàries, aportaran cada una per a 1993 la quantitat de cinc milions de pessetes (5.000.000), la Direcció General a càrrec del programa 432.10 «Ordenació del territori i urbanisme», línia de subvenció 002/003 i concepte pressupostari 741.10 «Transferències a ajuntaments».  
Aquestes aportacions s'utilitzaran per a subvencionar dos terços del cost de cada projecte de normes subsidiàries; el terç restant l'haurà de satisfer l'ajuntament respectiu.  
2n. Podran acollir-se a aquest conveni els municipis següents:  
a) Els que tenen en l'actualitat un Projecte de Delimitació de Sòl Urbà i necessiten delimitar petites ampliacions del sòl urbà sense necessitat de preveure en les normes subsidiàries sòl apte per a urbanitzar.  
b) Aquells en els quals no siga convenient que tot el sòl no urbanitzable resulte protegit per aplicació de la disposició transitòria tercera 1.B, sinó que resulte aconsellable que s'establesquen diferents proteccions i regulació en aquesta classe de sòl.  
Amb aquesta finalitat s'establiran les oportunes bases reguladores de la concessió d'ajudes que hauran de ser aprovades mitjançant ordre de la Conselleria d'Obres Públiques, Urbanisme i Transports, amb l'informe previ dels serveis jurídics corresponents i publicades en el Diari Oficial de la Generalitat Valenciana.  
Aquest conveni s'haurà de publicar com a annex de l'ordre que es dicte.  
Una vegada subscrit el conveni i publicat com a annex de l'ordre s'obrirà un termini de quinze dies a partir del dia de la publicació perquè els ajuntaments que complesquen els requisits expressats en els apartats a) i b) d'aquest apartat 2n. puguen sol·licitar acollir-se a aquest conveni.  
Els ajuntaments seleccionats s'hauran de comprometre a satisfer el cost de redacció de les normes subsidiàries que això represente, en part amb la col·laboració, ajudes i aportacions econòmiques que rebran de la Generalitat Valenciana i de la Diputació Provincial de Castelló i la resta a càrrec del pressupost de la corporació municipal.  
Els ajuntaments interessats, amb l'acord previ del ple, han de sol·licitar acollir-se al conveni en el termini esmentat en l'apartat anterior, i s'han de dirigir per escrit als Serveis Territorials de la Conselleria d'Obres Públiques, Urbanisme i Transports (av. del Mar núm. 16, Castelló de la Plana), s'han de comprometre a sufragar la tercera part del cost del projecte de normes subsidiàries.  
En l'acord del ple s'ha d'expressar igualment l'acceptació per part de la corporació local de totes les obligacions derivades de l'adhesió al conveni entre les quals s'inclouen, a més, la d'executar el treball amb subjecció al plec de prescripcions tècniques que s'hi estableix en l'annex 1 i la cessió al Col·legi Oficial d'Arquitectes, demarcació territorial de Castelló, del dret al cobrament de les quantitats que els corresponen com a beneficiaris de les ajudes, i també el compromís de sufragar la tercera part del cost del projecte de normes subsidiàries.  
A la sol·licitud s'ha d'adjuntar la certificació literal de l'acord del ple expedida pel secretari de la corporació.  
Les sol·licituds dels ajuntaments que complesquen els requisits esmentats al principi de l'apartat 2 s'ordenaran prioritàriament fins a exhaurir la quantitat destinada a aquesta finalitat, segons l'ordre de registre d'entrada en els Serveis Territorials de la Conselleria d'Obres Públiques, Urbanisme i Transports de Castelló.  
Després que el registre d'entrades i eixides dels Serveis Territorials de la Conselleria a Castelló faça una certificació on indique els municipis que han sol·licitat acollir-se a aquest conveni i tenen la documentació correcta, la data en què ho han fet i el número de registre dins de cada dia, els Serveis Territorials de Castelló trametran aquesta certificació al Director General d'Urbanisme i Ordenació Territorial, aquest elevarà proposta de resolució al Conseller d'Obres Públiques, Urbanisme i Transports, el qual mitjançant resolució seleccionarà els ajuntaments que definitivament resulten beneficiaris de les ajudes.  
Aquesta resolució es notificarà als ajuntaments que han sol·licitat acollir-se al conveni, igualment es comunicarà a la Diputació Provincial de Castelló i a la demarcació de Castelló del Col·legi Oficial d'Arquitectes de la Comunitat Valenciana perquè seleccione les ternes d'arquitectes d'entre les quals l'ajuntament respectiu haurà de designar el qui haja de redactar les normes subsidiàries i realitze els tràmits i gestions conduents a la formalització de l'encàrrec corresponent de l'ajuntament.  
El termini de vuit mesos que figura en el punt 2 (etapes de realització) de l'annex 1 (plec de prescripcions tècniques) començarà a comptar des de la data en què l'ajuntament faça l'encàrrec.  
3r. Els ajuntaments seleccionats per aquest procediment hauran de redactar i aprovar el plec de clàusules administratives particulars corresponent que regirà l'encàrrec, on s'especificarà que l'ajuntament efectuarà la selecció entre els facultatius proposats en la terna del Col·legi Oficial d'Arquitectes de la Comunitat Valenciana.  
4t. Els honoraris dels redactors de les normes subsidiàries s'establiran en un milió cinc-centes mil pessetes, atès que la seua missió serà completar amb el contingut mínim fixat en el plec de prescripcions tècniques (annex 1), la documentació en què consisteixen, ja que aproximadament el 50% dels informes, antecedents i treballs els facilitaran les administracions que intervenen.  
5è. El pagament d'aquests honoraris per a cada ajuntament seleccionat s'efectuarà de la manera següent: la Direcció General d'Urbanisme i Ordenació Territorial, cinc-centes mil pessetes (500.000) en la fase d'avançament; dues-centes cinquanta mil pessetes (250.000) la diputació, i dues-centes cinquanta mil pessetes (250.000) l'ajuntament en la fase d'ordenació quan es lliure la documentació completa en què consisteix el treball a la corporació municipal per a l'aprovació inicial; dues-centes cinquanta mil pessetes (250.000) la diputació, i dues-centes cinquanta mil pessetes (250.000) l'ajuntament, quan l'òrgan urbanístic competent les aprove definitivament.  
Aquests pagaments s'efectuaran després del tràmit recollit en el paràgraf segon de l'apartat vuitè.  
6è. El contingut de les normes subsidiàries respondrà al que s'indica en el document que s'adjunta com a annex 1 (plec de prescripcions tècniques).  
7è. La demarcació provincial del Col·legi Oficial d'Arquitectes de la Comunitat Valenciana pel procediment que estime més convenient, designarà per a cada ajuntament seleccionat la terna d'arquitectes d'entre els quals la corporació municipal haurà de determinar qui haja de rebre l'encàrrec de redactar les normes subsidiàries.  
8è. Per a aconseguir la major qualitat en les normes subsidiàries, la demarcació provincial del Col·legi Oficial d'Arquitectes de la Comunitat Valenciana establirà una comissió encarregada del seguiment i la supervisió dels treballs, la qual podrà proposar a la Junta Directiva Col·legial i aquesta a les corporacions interessades tot el que considere oportú per tal de garantir l'adequació del resultat dels treballs als objectius perseguits mitjançant aquest conveni, inclosa, si escau, la resolució de l'encàrrec.  
El president de la demarcació o la persona en qui delegue, comunicarà la conformitat amb el treball relatiu a cada una de les fases indicades en l'apartat 5è. d'aquest conveni als serveis de la diputació provincial, a l'ajuntament i als Serveis Territorials de la Direcció General a Castelló, perquè realitzen els tràmits conduents a l'ingrés en la demarcació col·legial de l'aportació respectiva per al pagament dels honoraris corresponents a la fase de què es tracta.  
Els Serveis Territorials de Castelló, després de rebre la conformitat de cada fase ho comunicaran al seu torn al Director General d'Urbanisme i Ordenació Territorial.  
9è. La indemnització pels danys i perjudicis causats a qualsevol de les parts signants d'aquest conveni per l'incompliment per alguna de les altres parts es regirà pel que estableix la Llei de Contractes de l'Estat i el reglament aprovat per a la seua aplicació.  
10è. En el supòsit que algun o alguns dels ajuntaments seleccionats no execute la prestació corresponent en els terminis previstos en el conveni o la possible pròrroga si l'acorden les parts signants, l'administració podrà rescindir el vincle d'obligacions contret amb l'entitat local que incomplirà amb l'obligació subsegüent de reintegrament de les quantitats percebudes en concepte de subvenció.  
11è. Aquest conveni entrará en vigor el dia de la seua signatura.  
12è. Aquest conveni tindrà una vigència d'un any a partir de la seua signatura, i es podrà prorrogar per acord unànime de les parts signatàries, sempre que hi haja disponibilitats pressupostàries per a això. Aquest acord de pròrroga s'haurà de prendre almenys amb una anticipació de dos mesos a la fi de la seua vigència.  
I, en prova de conformitat, signen aquest document per triplicat i amb una sola finalitat en el lloc i la data indicats.  
El Conseller de Obres Públqueas, Urbanisme i Transports,  
EUGENIO BURRIEL DE ORUETA  
El President de la Diputació Provincial de Castelló,  
FRANCISCO SOLSONA GARBí  
El degà del Col.legi Oficial d'Arquitectes de la Comunitat Valenciana,  
JUAN A. MARTINEZ GARCíA  
El president de la demarcació de Castelló, Col,legi d'Arquitectos de la Comunitat Valenciana,  
JUAN V. VERNIA DOSDá  
ANNEX I  
Plec de prescripcions tècniques per a la redacció de normes subsidiàries de planejament municipal  
1. Objectius.  
- La redacció d'unes normes subsidiàries municipals amb el contingut que hi ha en el número 3, a partir d'una documentació i, si s'escau, d'unes propostes i criteris que es facilitaran a l'arquitecte redactor.  
- Adaptar a la legislació autonòmica vigent, el planejament dels municipis petits de la província de Castelló.  
- Establir la documentació que comportaria la redacció de les normes subsidiàries de planejament municipal, d'acord amb l'article 77 del text refós de la Llei sobre el Règim del Sòl i Ordenació Urbana (RDL 26.06.92). Article 92.a) del Reglament de Planejament.  
- Precisar i aclarir l'abast de la documentació d'aquestes normes, i del contingut que haurà d'integrar-les.  
- Delimitar i classificar els terrenys en sòl urbà i no urbanitzable, amb els diferents graus de protecció.  
2. Etapes de realització  
 Termini (mesos)  
Signatura contracte -  
Lliurament avançament 4  
Aprovació document ordenació 2  
Aprovació definitiva 2  
Total 8  
3. Documentació integrant  
Serà la que el Reglament de Planejament i les diferents legislacions especials i sectorials estableixen per a les normes subsidiàries municipals de la classe que constitueixen l'encàrrec (article 92 RP).  
3.1 Memòria informativa  
- Els aspectes referits al marc territorial, població, estructura econòmica, edificació, serveis urbans existents, equipament comunitari, estructura urbanística i cadastral, valors estètics i ambientals (aquests aspectes han estat necessàriament prevists en els plans de delimitació del sòl urbà vigents, per la quals cosa poden ser acceptats en la pràctica totalitat), amb la incorporació de noves dades, en el cas que s'hi hagen produït, i sempre que tinguen influència en les posteriors decisions urbanístiques.  
- Estudi del sòl no urbanitzable classificat així actualment: vegetació, valors paisatgístics i ambientals, agrícoles, etc.  
3.2 Plànols d'informació  
- Incorporar la documentació gràfica informativa del PDSU vigent, i completar-la amb:  
- Plànol d'estat actual del municipi, que reflectesca: morfologia, edificació, vegetació i usos del SNU, amb indicació de les zones objecte de protecció pels seus valors agrícoles, forestals, paisatgístics, etc (1/10.000).  
- Plànol del projecte de delimitació de sòl vigent.  
3.3 Memòria justificativa  
- Incorporar, modificar i completar, si escau, la memòria justificativa del PDSU vigent amb la/s:  
- Adaptació a l'articulat de la nova legislació.  
- Justificació de la delimitació i classificació de les variacions, si n'hi ha, en sòl urbà.  
- Justificació de la classificació en el SNU, adaptada a la nova legislació.  
- La resta de determinacions que correspongueren, segons l'article 78 del text refós de la Llei del Sòl, de 26 juny de 1992 (finalitats, objectius, etc).  
- Avaluació d'impacte ambiental.  
3.4 Plànols d'ordenació  
- Plànol de delimitació i ordenació del sòl urbà, amb el dibuix: d'alineacions, de rasants, de zonificació (amb indicació de les zones destinades a espais lliures i equipaments), edificis i conjunts urbans que s'han de protegir (1/1000).  
- Plànol que indique les xarxes de servei en sòl urbà, proveïment d'aigua, sanejament, distribució d'energia elèctrica i enllumenat públic, amb indicació dels punts de connexió i abocament a les xarxes existents (1/1000).  
- Plànol de classificació del sòl no urbanitzable amb indicació de les zones objecte de protecció pels valors agrícoles, forestals, paisatgístics, etc. (1/10.000).  
3.5. Normes urbanístiques  
- Les ordenances actualment vigents en el PDSU es modificaran i completaran en aquells aspectes que la nova legislació impose, en concret:  
- Adaptació al nou articulat del text refós de la Llei del Sòl (1/92), HD/91, Llei del SNU (4/92), etc.  
- Possibilitat, si escau, de replantejar certes ordenances que no alteren les condicions de volum, alçada i superfície.  
- Normativa per al sòl no urbanitzable amb protecció o sense.  
4. Presentació dels treballs  
- La documentació escrita es presentarà mecanografiada en full de mida DIN-A 4.  
- La documentació gràfica es presentarà en plànols doblegats de mida DIN-A 4.  
- D'ambdues documentacions (gràfica i escrita) es presentaran: tres còpies a l'ajuntament per a l'aprovació inicial i posteriorment per a l'aprovació definitiva per la Comissió Territorial d'Urbanisme.  
5. Import total dels treballs  
D'acord amb la tarifa aprovada pel Reial Decret 2512/1977, de 17 de juny, els honoraris d'arquitecte per la redacció d'unes normes subsidiàries com les que són objecte d'aquest plec pujarien a 2.718.173 PTA; però, ateses les característiques dels treballs que s'han de realitzar, la documentació facilitada per a l'elaboració i la reducció del 20% prevista en les tarifes per als treballs per a l'administració, els honoraris que s'han de satisfer es fixen en 1.500.000 PTA amb el 15% d'IVA inclòs, sense perjudici que quan es facture s'establesca l'adequada separació entre honoraris i IVA com a partides independents.  
ANNEX II  
1. Informació que la Direcció General d'Urbanisme i Ordenació Territorial i la Diputació Provincial de Castelló pot subministrar.  
1.1 Bases espacials de referència  
- Cartografia fotogramètrica de termes municipals. Escala 1/10.000. Data 1986.  
- Cartografia fotogramètrica de nuclis urbans.  
1.2 Fotografia aèria  
- Fotogrames b/n. Exclusivament de nuclis urbans. Escala 1/5.000. Data 1986.  
- Fotogrames b/n de termes municipals. Escala 1/25.000. Data 1991.  
1.3 Medi físic  
- Clima: tots els paràmetres i índex climàtics necessaris per a planejament.  
- Cartografia litològica. Escala 1/50.000. Data 1990. Inclou aprofitaments potencials i reals de roques industrials.  
- Risc d'erosió real i potencial. Escala 1/50.000. Data 1991.  
- Risc de lliscament i despreniment. Escala 1/50.000. Data 1991.  
- Risc d'inundació. Escala 1/50.000. Data 1991/92.  
- Inventari de vegetació i de fauna. Escala 1/50.000. Data 1991/92.  
- Inventari d'espais naturals d'interès. Escala 1/50.000. Data 1991.  
1.4 Estructura territorial  
- Demografia: totes les dades municipals del cens 1991. Evolució de la població des de 1900 fins a la data.  
- Habitatges: totes les dades municipals del cens 1991. Evolució del número d'habitatges: anys 5887-95-74-76.  
- Estructura productiva: estudi sòcio-econòmic de la Comunitat Valenciana. Data 1990. Realitzat pel Departament d'Estructura Econòmica de la Facultat d'Econòmiques de València (conté monografies comarcals i de sectors productius).  
- Equipaments: docents, sanitaris, esportius, etc. Data 1991. Inventari de tot l'equipament existent en cada municipi.  
- Usos globals actuals del sòl. Escala 1/25.000.  
1.5 Afectacions territorials  
- Patrimoni cultural: monuments, conjunts, jaciments arqueològics. Fitxes descriptives i cartografia escala 1/25.000.  
- Forests catalogades i vies pecuàries. Escala 1/25.000.  
- Afectacions de carreteres i ferrocarrils.  
2. Propostes i criteris que la Direcció General d'Urbanisme i Ordenació Territorial pot proporcionar.  
A més de la informació indicada, es podria proporcionar:  
- Proposta de delimitació, a escala 1/50.000, d'espais que s'hagen de classificar com a sòl no urbanitzable d'especial protecció, de conformitat amb els epígrafs a), b) i c) de l'article 1.1 de la Llei 4/1992, de Sòl No Urbanitzable.  
- Proposta de delimitació, a escala 1/50.000 dels voltants d'aquests espais i dels corredors naturals que els connecten i comuniquen.  
- Criteris sobre tractament d'aquests espais, que orienten la normativa corresponent.  
Sembla oportuna la inclusió d'aquestes propostes en el conveni per diverses raons:  
- Per facilitar al màxim la tasca dels redactors del planejament, més encara quan els aspectes mediambientals són precisament els específics de la professió d'arquitecte.  
- Per coherència amb la línia de propostes que, en aquesta matèria, contindrà previsiblement el Pla de Desplegament Urbanístic de la Comunitat Valenciana.  
- Perquè aquestes delimitacions arrepleguen els espais ja legalment protegits i, en proposen d'altres acceptats en principi per la Conselleria de Medi Ambient i que sintetitzen els inventaris de distinta procedència que s'han pogut recollir.


Còpia Permalink ELI